《幽兰 其一》
清代·祁寯藻

空山四无人，知有幽兰花。花开不可见，香气清且嘉。

飞流下危磴，时有横风遮。香久亦不闻，山深愁路赊。

众草何青青，吐艳明朝霞。如何咫尺间，渺若天一涯。

援琴坐白石，日暮三叹嗟。

作者简介：（1793—1866）山西寿阳人，字叔颖，一字淳甫，号春圃，晚号观斋。嘉庆十九年进士，官至大学士衔礼部尚书。道光十九年，曾奉朝命视察福建海防及禁烟事。生平提倡朴学，延纳寒素，士林归之。诗古文词均卓然成家。卒谥文端。有《马首农言》、《勤学斋笔记》。